אנדרו מאונטבאטן-וינדזור

אנדרו אלברט כריסטיאן אדוארד מאונטבאטן-וינדזור (באנגלית: Andrew Albert Christian Edward Mountbatten-Windsor; נולד ב-19 בפברואר 1960) הוא בן למשפחת המלוכה הבריטית. הוא הילד השלישי של המלכה אליזבת השנייה והנסיך פיליפ, והמלך הנוכחי צ'ארלס השלישי הוא אחיו הבכור.

אנדרו היה ידוע בתור "דוכס יורק", תואר אצולה שאימו המלכה העניקה לו בשנת 1986, אך ב-2025 הוא הפסיק להשתמש בו. בשנה זו נשלל ממנו התואר "נסיך הממלכה המאוחדת" (בו החזיק מלידתו), וגם מרבית תאריו המלכותיים, דרגותיו הצבאיות ועיטוריו השונים, כל זאת בשל מעורבותו בשערוריית תיקי אפשטיין. עם זאת, הוא עדיין נמצא במקום השמיני של סדר הירושה לכתר הבריטי, ורשמית הוא עדיין הדוכס מיורק, אף שאסור לו להשתמש בתואר.

ביוגרפיה
הנסיך אנדרו נולד ב-19 בפברואר 1960 בארמון בקינגהאם שבלונדון. אימו הייתה המלכה אליזבת השנייה, ואביו היה הנסיך פיליפ, דוכס אדינבורו. יש לו שני אחים גדולים ממנו: צ'ארלס השלישי והנסיכה אן.

ב-8 באפריל 1960 הטביל אותו הארכיבישוף מקנטרברי לנצרות. סנדקיו היו הנסיך הנרי, הנסיכה אלכסנדרה, לורד אלפינסטון, רוזן יוסטון וג'ורג'ינה קנארד. הוא נקרא על שם סבו אנדראס, נסיך יוון ודנמרק.

אנדרו היה הילד הראשון שנולד למונרך בריטי מכהן מאז שהמלכה ויקטוריה ילדה את הנסיכה ביאטריס בשנת 1857. ארבעה שנים אחריו ילדה המלכה אליזבת בן נוסף, הנסיך אדוארד.

בתחילה התחנך הנסיך בבית, ולאחר מכן למד במכינה "הית'רדאון" שבברקשייר. בספטמבר 1973 הלך בעקבות אביו ואחיו הגדול, והחל ללמוד בבית הספר הסקוטי "גורדונסטון". בשנת 1977, בין ינואר ליוני, השתתף הנסיך אנדרו בתוכנית חילופי תלמידים, שבמסגרתה למד בבית ספר באונטריו שבקנדה. ביולי 1979 סיים את לימודיו בגורדונסטון עם "A-Level" (המקבילה האנגלית לתעודת בגרות) באנגלית, היסטוריה, כלכלה ומדעי המדינה. בניגוד לאחיו, לא הלך אנדרו ללמוד באוניברסיטה.

שירות צבאי
בנובמבר 1978 נודע כי הנסיך אנדרו מתכוון להתגייס לצי המלכותי הבריטי בשנה שלאחר מכן. במרץ-אפריל 1979 למד טיסה בבית הספר הימי המלכותי. ב-11 במאי 1979 התקבל הנסיך לצי כמתלמד הטסת מסוקים, וחתם קבע ל-12 שנים. ב-1 בספטמבר 1979 מונה אנדרו לקצין, ואחד עשר ימים לאחר מכן החל לשרת בעיר דארטמות'. במהלך שנת 1980 עבר את קורס "הכומתות הירוקות" של חיל הנחתים המלכותי. לאחר שסיים את שירותו בדארטמות', החל באימוני טיסה עם חיל האוויר המלכותי ולאחר מכן גם עם הצי המלכותי, שם למד להטיס את מסוק הגאזל הצרפתי. בהמשך הסב אנדרו את מומחיותו למסוק מסוג וסטלנד סיקינג. ב-1982 הצטרף הנסיך בפעם הראשונה ליחידה מבצעית ושירת על סיפון נושאת המטוסים אה"מ אינווינסיבל (Invincible).

ב-2 באפריל 1982 פלשה ארגנטינה לאיי פוקלנד, ובכך החלה מלחמת פוקלנד. ספינתו של הנסיך אנדרו, האינווינסיבל, הייתה אחת משתי נושאות המטוסים היחידות שעמדו לרשות הצי ולכן מילאה תפקיד משמעותי בכוח המשימה שנשלח לכבוש מחדש את האיים. תחילה הייתה הממשלה הבריטית מסויגת מהצטרפותו של הנסיך אנדרו למשימה, וביקשה להעבירו לתפקיד משרדי. תרחיש בו בנה של המלכה נהרג בקרב היה אפשרי, והממשלה רצתה להימנע ממקרה כזה. אף על פי כן, המלכה התעקשה כי הנסיך אנדרו יישאר עם ספינתו, ואכן הוא הצטרף למשימה כטייס משנה של מסוק ה"סי קינג". כשהסתיימה הלחימה, וספינתו של הנסיך הגיעה בחזרה לנמל פורטסמות', הצטרפו המלכה אליזבת והנסיך פיליפ אל בני משפחותיהם של שאר חברי הצוות כשבירכו את החיילים בשובם.

ב-1983 הועבר הנסיך אנדרו לשירות האווירי של הצי המלכותי ולמד להטיס את מסוק הווסטלנד לינקס. ב-1 בפברואר 1984 קודם הנסיך לדרגת לוטננט. בשנים 1984–1986 שירת על סיפון אה"מ בראזן כטייס.

ב-1986 עבר הנסיך קורס לסגנים בקולג' הצי המלכותי שבגריניץ'. בנוסף, עבר גם קורס בן ארבעה חודשים להדרכה בלוחמת מסוקים. מפברואר 1987 עד אפריל 1988 שירת אנדרו כקצין ללוחמת מסוקים בטייסת 702 של הצי המלכותי. בשנים 1988–1989 שירת על סיפון אה"מ אדינבורו, מתוכן כחצי שנה בתרגיל במזרח הרחוק. מ-1989 עד 1991 היה אנדרו מפקד טיסה וטייס של מסוק הלינקס, על סיפון אה"מ קמפבלטאון, שהייתה במחצית השנייה של זמן שירותו עליה חלק מכוח נאט"ו בצפון האוקיינוס האטלנטי.

ב-1 בפברואר 1992 קודם הנסיך לדרגת לוטננט קומנדר, וב-12 בפברואר עבר את מבחני פיקוד האוניות. בין 1993 ל-1994 פיקד על "אוניית הוד מלכותה קוטסמור". ב-1995 וב-1996 שימש כטייס הראשי של טייסת 815 של הצי המלכותי, יחידת הטיסה הגדולה ביותר במחלקה האווירית של הצי המלכותי. תפקידו העיקרי היה לפקח על תקניות הטיסות ולהבטיח יכולת מבצעית יעילה.

ב-27 באפריל 1999 קודם הנסיך לדרגת קומנדר. הוא סיים את הקריירה שלו בצי המלכותי כקצין במשרד ההגנה הבריטי בלונדון, שם שירת מ-1999 עד יולי 2001, אז השתחרר מצבא הקבע. ביולי 2005 קודם לדרגת קפטן.

נישואין וגירושין
ב-23 ביולי 1986 נישא הנסיך אנדרו לשרה פרגוסון, בתם של סוזן ורונלד פרגוסון, בטקס שנערך במנזר וסטמינסטר. ביום החתונה המלכה העניקה לו את התארים דוכס יורק, רוזן אינוורנס  וברון קילילי . התואר דוכס יורק ניתן באופן מסורתי לבן השני של המונרך, והדוכסים הקודמים היו סבו ואבי סבו. לנסיך אנדרו ולשרה, שנודעה מאז בתואר "הדוכסית מיורק", נולדו שתי בנות: הנסיכה ביאטריס (נולדה ב-8 באוגוסט 1988) והנסיכה יוג'יני (נולדה ב-23 במרץ 1990).

ב-19 במרץ 1992 הודיעו הנסיך אנדרו ואשתו שרה על כוונתם להיפרד. מספר חודשים לאחר שנפרדו, הופיעו בעיתונות תמונות של הדוכסית יחד עם ג'ון ברייאן האמריקני, פרסום שחיסל את מעט הסיכויים שנותרו לאיחוד מחודש שלה עם הנסיך. ב-1996 התגרש הזוג רשמית, ושרה חדלה מלהיקרא "הוד מעלתה המלכותית הדוכסית מיורק". על אף הגירושין, נשמרו קשרי ידידות בין הנסיך לדוכסית, שגרה בביתו שבסאנינגהיל פארק עד שנת 2004. בעבר הנסיך היה מעורב גם במערכות יחסים עם השחקנית והזמרת האוסטרלית קיילי מינוג ועם השחקנית האמריקאית דמי מור.

משנת 2004 מתגורר הנסיך באכסניה המלכותית שבפארק וינדזור הגדול, ביתה לשעבר של סבתו אליזבת, המלכה האם. קודם לכן גר הנסיך בסאנינגהיל פארק. כמו כן, יש לו משרד בארמון בקינגהאם.

תפקידים רשמיים
משנת 2001 עד 2011 עבד הנסיך במשרד המסחר והתעשייה הבריטי, כנציגה המיוחד של הממלכה המאוחדת לסחר והשקעות בינלאומית, במסגרת תפקידו נסע הנסיך לוועידות בכל רחבי העולם. קודמו בתפקיד זה היה אחיו הנסיך אדוארד.

לאחר 2011 מילא מספר תפקידים באקדמיה וקידם מספר יוזמות עסקיות וחברתיות.

קשריו עם ג'פרי אפשטיין

בספטמבר 2019 נחשף כי הנסיך אנדרו עמד בקשרים עם עבריין המין ג'פרי אפשטיין ואף נתפרסמו עדויות לפיהן ניצל מינית קטינות שסיפקו לו אפשטיין וצוותו.

בנובמבר 2019 הנסיך אנדרו השעה את עצמו מכל תפקידיו הציבוריים בעקבות הפרשה.

במאי 2020, דווח שיפרוש באופן קבוע מכלל תפקידיו הציבוריים.

ב-9 באוגוסט 2021 תבעה וירג'יניה ג'ופרה את הנסיך אנדרו. על פי טענת התביעה, היא אולצה על ידי ג'פרי אפשטיין לקיים יחסי מין עם הנסיך אנדרו כשהייתה בת 17. ב-12 בינואר 2022 דחה בית בית משפט בניו יורק את בקשת פרקליטי הנסיך לסלק את תביעתה של ג'ופרה, ויום לאחר מכן, ב-13 בינואר, הודיע בית המלוכה הבריטי כי המלכה שללה מהנסיך אנדרו את כל תאריו הצבאיים ותפקידי הכבוד שלו, וכן את חסות משפחת המלוכה, והוא יגן על עצמו כאזרח פרטי נגד התביעה.

ב-15 בפברואר 2022, פורסם כי נחתם הסדר עקרוני מחוץ לכותלי בית המשפט בין הנסיך אנדרו ווירג'יניה ג'ופרה. בהסדר נקבע שג'ופרה תבטל את תביעתה נגד הנסיך תמורת תרומה מצידו לקרן צדקה שהקימה לתמיכה בנפגעות עבירות מין, ואילו הנסיך הביע חרטה על קשריו עם אפשטיין, והכיר בסבלה של ג'ופרה ובסבל נשים נוספות שאפשטיין פגע בהן.

באוקטובר 2025 הודיע הנסיך כי לאחר שיחה עם המלך, החליט לוותר על השימוש בתאריו המלכותיים, לרבות דוכס יורק. ב-30 באוקטובר הוכרז כי החל תהליך שלילת תאריו של אנדרו, לרבות תוארו כנסיך הממלכה המאוחדת ותואר דוכס יורק, וכי הוא צפוי לפנות את מעונו הרשמי. בעוד שבהודעה זו נכתב כי שם משפחתו הוא "מאונטבאטן וינדזור", ב-12 בנובמבר דווח כי שם משפחתו ייכתב "מאונטבאטן-וינדזור" עם מקף, בהתאם לצו מלכותי משנת 1960 שהכריז על שם המשפחה הזה.

ב-19 בפברואר 2026, בבוקר יום הולדתו ה-66, נעצר אנדרו בביתו בנורפולק בחשד שהעביר לאפשטיין סודות רשמיים אליהם נחשף כשליח מסחרי של ממשלת בריטניה. על פי הדיווחים, המעצר בוצע בחשד לעבירה של "התנהגות פסולה בתפקיד ציבורי" , והרשויות ציינו כי מדובר במעצר לצורכי חקירה בלבד וכי טרם פורסמו פרטים מלאים בדבר המשך ההליך המשפטי.

אילן יוחסין

סדר הירושה לכתר הבריטי

קישורים חיצוניים




 הנסיך אנדרו, הדוכס מיורק באתר בית המלוכה הבריטי



הערות שוליים

אנדרו
קטגוריה:אנשי צבא בריטים
קטגוריה:קציני הצי המלכותי הבריטי
קטגוריה:טייסים צבאיים
אנדרו
קטגוריה:מסדר הבירית: אבירים וגבירות מלכותיים
קטגוריה:המסדר הוויקטוריאני המלכותי: אבירים וגבירות הצלב הגדול
קטגוריה:אנשי צבא בריטים במלחמת פוקלנד
קטגוריה:בריטים שנולדו ב-1960